Smernica Ministerstva kultúry Slovenskej republiky 
č. MK 3627/2007-10/12621  z 9. 8. 2007
o  vybavovaní sťažností a petícií 

Minister kultúry Slovenskej republiky (ďalej len „minister“) podľa čl. IV ods. 2 písm. b) trinásty bod Organizačného poriadku Ministerstva kultúry Slovenskej republiky č. MK- 5778/2006-110/22349 z 21. decembra 2006 v platnom znení a v súlade so zákonom č. 152/1998 Z. z. o sťažnostiach a zákonom č. 85/1990 Zb. o petičnom práve v znení zákona č. 242/1998 Z. z. vydáva túto smernicu:

Úvodné ustanovenia

Čl. 1
Predmet úpravy

(1)	Táto smernica upravuje postup pri vybavovaní sťažností a petícií fyzických osôb a právnických osôb podaných na Ministerstvo kultúry Slovenskej republiky (ďalej len „ministerstvo“) ako orgán verejnej správy.

(2)	Táto smernica sa nevzťahuje na vybavovanie sťažností podaných štátnymi zamestnancami vo veciach vykonávania štátnej služby podľa osobitného predpisu.1)

Sťažnosti

Čl. 2
Základné pojmy

(1)	Sťažnosť je podanie fyzickej osoby alebo právnickej osoby (ďalej len „sťažovateľ“), ktorým 
a)	sa domáha ochrany svojich práv alebo právom chránených záujmov, pretože došlo k ich porušeniu alebo ohrozeniu činnosťou alebo nečinnosťou orgánu verejnej správy,
b)	upozorňuje na konkrétne nedostatky, najmä na porušenie právnych predpisov, ktorých odstránenie si vyžaduje zásah orgánu verejnej správy.

(2)	Prešetrovanie sťažnosti je činnosť, pri ktorej sa postupuje tak, aby sa zistil skutočný stav veci a jeho súlad alebo rozpor s právnymi predpismi, účelnosťou a hospodárnosťou plnenia úloh, osoba, ktorá zodpovedá za zistené nedostatky, ako aj príčiny ich vzniku a škodlivé následky.

(3)	Vybavenie sťažnosti je súhrn úkonov od zaevidovania sťažnosti v centrálnej evidencii sťažností, jej prešetrenie, vyhotovenie zápisnice o prešetrení sťažnosti, oboznámenie zúčastnených s obsahom zápisnice, až po odoslanie oznámenia o výsledku prešetrenia sťažnosti sťažovateľovi.

(4)	Anonymná sťažnosť je sťažnosť, v ktorej sťažovateľ neuvádza svoje meno, priezvisko a adresu alebo svoj názov a sídlo.

Čl. 3
Základné zásady pri vybavovaní sťažností

(1)	Pri prešetrovaní sťažnosti sa vychádza z jej obsahu bez ohľadu na to, kto ju podal a proti komu smeruje.

(2)	Podanie sťažnosti sa nesmie stať podnetom ani dôvodom na vyvodzovanie dôsledkov, ktoré by sťažovateľovi spôsobili akúkoľvek ujmu.

(3)	Zamestnanci ministerstva sú povinní zachovávať mlčanlivosť o skutočnostiach, ktoré sa dozvedeli pri prešetrovaní alebo vybavovaní sťažnosti.

(4)	Každý zúčastnený na vybavovaní sťažnosti, komu je sťažovateľova totožnosť známa, je povinný o nej zachovať mlčanlivosť, ak o to sťažovateľ požiadal. V takomto prípade sa pri prešetrovaní postupuje len na základe jej odpisu, v ktorom sa neuvádza nič z toho, čo by umožnilo identifikáciu sťažovateľa.

(5)	Anonymná sťažnosť sa vybavuje v prípade, ak obsahuje konkrétne údaje, ktoré nasvedčujú, že bol porušený právny predpis.

(6)	Sťažnosť nesmie vybavovať ani prešetrovať osoba, proti ktorej sťažnosť smeruje, ani osoba, ktorá je podriadená tejto osobe. Sťažnosť nesmie vybavovať ani prešetrovať osoba, ktorá sa zúčastnila ako zamestnanec iného orgánu verejnej správy na činnosti, ktorá je predmetom sťažnosti, a osoba, o ktorej nezaujatosti možno mať pochybnosti vzhľadom na jej pomer k sťažovateľovi, jeho zástupcovi alebo k predmetu sťažnosti.

Čl. 4
Prijímanie sťažnosti

(1)	Prijímanie písomných sťažností zabezpečuje podateľňa. Prijímanie ústne podaných sťažností zabezpečuje odbor rezortnej kontroly.

(2)	O ústnej sťažnosti, ktorú nemožno vybaviť ihneď pri jej podaní, sa vyhotoví záznam, ktorý sa sťažovateľovi predloží na prečítanie a podpis. Na požiadanie sťažovateľa sa mu vydá rovnopis záznamu.

(3)	Ak organizačný útvar ministerstva zistí, že podanie, ktoré mu bolo doručené, je sťažnosťou, bezodkladne odstúpi toto podanie odboru rezortnej kontroly.

(4)	Ak zamestnanec ministerstva zistí, že zásielka, ktorá mu bola doručená na meno, má charakter sťažnosti bezodkladne odstúpi túto zásielku odboru rezortnej kontroly. Ak bola sťažnosť doručená zamestnancovi elektronickou poštou je povinný takúto sťažnosť vytlačiť a v tejto podobe ju bezodkladne odstúpiť odboru rezortnej kontroly.

Čl. 5
Evidovanie sťažností

Centrálnu evidenciu sťažností doručených na ministerstvo vedie odbor rezortnej kontroly. Centrálna evidencia sťažností obsahuje údaje ustanovené osobitným predpisom.2)

Čl. 6
Príslušnosť na vybavovanie sťažností

(1)	Na vybavovanie sťažností je príslušný minister. Vedúcim zamestnancom s delegovanou právomocou na vybavovanie sťažností je riaditeľ odboru rezortnej kontroly.

(2)	Vybavenie sťažnosti zabezpečuje odbor rezortnej kontroly v súčinnosti s príslušnými organizačnými útvarmi ministerstva. 

(3)	Sťažnosť, na ktorej vybavenie alebo prešetrenie nie je ministerstvo príslušné, odstúpi bezodkladne odbor rezortnej kontroly orgánu verejnej správy príslušnému na vybavenie a zároveň upovedomí o tom sťažovateľa.

(4)	Sťažnosti smerujúce proti ministrovi, štátnemu tajomníkovi ministerstva alebo vedúcemu služobného úradu odstúpi odbor rezortnej kontroly na vybavenie Úradu vlády Slovenskej republiky.

Čl. 7
Vybavovanie sťažností

(1)	Sťažnosť sa vybavuje v lehote ustanovenej osobitným predpisom.3) O predĺžení lehoty na vybavenie sťažnosti rozhoduje v prípadoch náročných na prešetrenie sťažnosti minister. Sťažovateľa o predĺžení lehoty na vybavenie sťažnosti a o dôvodoch predĺženia bezodkladne písomne upovedomí odbor rezortnej kontroly.

(2)	Organizačné útvary ministerstva sú na požiadanie povinné v rámci vybavovania sťažnosti poskytnúť doklady, vyjadrenia, informácie ako aj ďalšiu súčinnosť potrebnú na vybavenie sťažnosti.

(3)	Opakovanú sťažnosť, ktorú pôvodne vybavoval odbor rezortnej kontroly, odovzdá odbor rezortnej kontroly po zaevidovaní ministrovi, ktorý rozhodne o tom, kto prekontroluje, či pôvodná sťažnosť bola správne vybavená. Oznámenie o vybavení opakovanej sťažnosti podpisuje minister.

(4)	Pri opakovanej sťažnosti sa preverí správnosť a úplnosť vybavenia pôvodnej sťažnosti. V prípade zistenia nových skutočností, ktoré neboli z objektívnych dôvodov k dispozícii pri vybavovaní pôvodnej sťažnosti, sa vykoná došetrenie a sťažovateľovi sa táto skutočnosť spoločne so záverom prešetrenia oznámi.
Ćl. 8
Kontrola vybavovania sťažností

(1)	Kontrolu vybavovania sťažností vykonáva minister alebo ním poverená osoba.

(2)	Odbor rezortnej kontroly sleduje vyvodenie dôsledkov voči osobám zodpovedným za nedostatky zistené pri vybavovaní sťažností a kontroluje plnenie opatrení prijatých na odstránenie nedostatkov a príčin ich vzniku.

Čl. 9
Poriadková pokuta

(1)	Za marenie prešetrovania sťažnosti alebo za nesplnenie povinností uvedených v zákone o sťažnostiach možno uložiť poriadkovú pokutu od 500 do 5 000 Sk. Poriadkovú pokutu možno uložiť aj opakovane, ak povinnosť nebola splnená v určenom termíne, najviac však do 10 000 Sk.

(2)	O uložení poriadkovej pokuty rozhoduje riaditeľ odboru rezortnej kontroly.

Petície

Čl. 10

(1)	Na prijímanie, evidovanie, vybavenie a kontrolu vybavovania petícií sa primerane použijú ustanovenia zákona o sťažnostiach a ustanovenia tejto smernice o sťažnostiach.

(2)	Centrálnu evidenciu petícii doručených na ministerstvo vedie odbor rezortnej kontroly. Centrálna evidencia petícií obsahuje údaje potrebné na kontrolu vybavovania petícií.

(3)	Ak ide o ďalšiu petíciu v tej istej veci, odbor rezortnej kontroly oznámi stanovisko a výsledok vybavenia pôvodnej petície tomu, kto ďalšiu petíciu podal.

Spoločné ustanovenia

Čl. 11

(1)	Odbor rezortnej kontroly usmerňuje, koordinuje a  kontroluje vybavovanie sťažností a petícií v organizáciách v zriaďovateľskej pôsobnosti ministerstva.

(2)	Odbor rezortnej kontroly vypracúva ročnú správu o vybavovaní sťažností a petícií na ministerstve a v organizáciách v zriaďovateľskej pôsobnosti ministerstva. Na tento účel je odbor rezortnej kontroly oprávnený vyžadovať od organizácií v zriaďovateľskej pôsobnosti ministerstva potrebné podklady a súčinnosť.

(3)	Správu o vybavovaní sťažností a petícií za predchádzajúci rok predkladá odbor rezortnej kontroly do 17. februára Úradu vlády Slovenskej republiky.

Záverečné ustanovenia

Čl. 12

(1)	Zrušuje sa príkaz ministra kultúry Slovenskej republiky č. 68/1998 z 21. decembra 1998 na zabezpečenie vybavovania sťažností a petícií fyzických a právnických osôb. 

(2)	Táto smernica nadobúda účinnosť 1. septembra 2007.

Marek Maďarič
minister kultúry
Slovenskej republiky